VSL Sklep II Cp 950/2023
Datum: 2023-05-29T02:00:00.000+02:00
ecli: ECLI:SI:VSLJ:2023:II.CP.950.2023
sodisce: Višje sodišče v Ljubljani
oddelek: Civilni oddelek
institut: zavrženje pritožbe - nedovoljena pritožba - pravnomočna odločitev - pritožba zoper sklep pritožbenega sodišča - pritožba zoper sklep o razveljavitvi sodbe sodišča prve stopnje
jedro: V sklepu z dne 25. 11. 2022 je pritožbeno sodišče že odločilo o pritožbi zoper sklep prvostopenjskega sodišča in ni odločalo kot sodišče prve stopnje. Zato je sklep z dne 25. 11. 2022 pravnomočen in zoper njega ni dopustna pritožba.
zveza: ZPP člen 343, 343/1, 343/4, 357a

## Jedro

V sklepu z dne 25. 11. 2022 je pritožbeno sodišče že odločilo o pritožbi zoper sklep prvostopenjskega sodišča in ni odločalo kot sodišče prve stopnje. Zato je sklep z dne 25. 11. 2022 pravnomočen in zoper njega ni dopustna pritožba.

## Izrek

Pritožba se zavrne in se sklep sodišča prve stopnje potrdi.

## Obrazložitev

1. Sodišče prve stopnje je z izpodbijanim sklepom zavrglo predlagateljevo pritožbo zoper sklep Višjega sodišča v Ljubljani II Cp 1772/2022 z dne 25. 11. 2022. 2. Zoper sklep vlaga predlagatelj pravočasno pritožbo. V njej izčrpno pojasnjuje napačna ravnanja Upravne enote X. v zvezi s spremembo namembnosti in izdajo gradbenega dovoljenja. Zavzema se za povračilo stroškov postopka.

3. Pritožba ni utemeljena.

4. Predlagatelj izpodbija sklep sodišča prve stopnje, s katerim je bila kot nedovoljena zavržena njegova pritožba zoper sklep Višjega sodišča v Ljubljani z dne 25. 11. 2022. Sodišče prve stopnje mu je v izpodbijanem sklepu pravilno pojasnilo, da je pritožba dovoljena le zoper sklep sodišča druge stopnje o razveljavitvi sodbe in vrnitvi zadeve sodišču prve stopnje (357.a člen ZPP v povezavi s 37. členom Zakona o nepravdnem postopku - ZNP). Dopustna pa je tudi pritožba zoper sklep pritožbenega sodišča, kadar to sodišče nastopa kot sodišče prve stopnje.

5. V obravnavani zadevi ne gre za takšno situacijo. V sklepu z dne 25. 11. 2022 je pritožbeno sodišče že odločilo o pritožbi zoper sklep prvostopenjskega sodišča in ni odločalo kot sodišče prve stopnje, da bi bila zoper takšen sklep dovoljena pritožba na VSRS. Zato je odločitev v zadevi II Cp 1772/2022 z dne 25. 11. 2022 pravnomočna in zoper njo ni dopustna pritožba.

6. Pritožba predlagatelja zato ni dovoljena in jo je sodišče prve stopnje pravilno zavrglo v skladu z določbo 343. člena ZPP.

7. Glede na pojasnjeno pritožba ni utemeljena, pritožbeno sodišče pa tudi ni ugotovilo kršitev določb postopka in zmotne uporabe materialnega prava, na katere pazi po uradni dolžnosti, zato je pritožbo zavrnilo in potrdilo sklep sodišča prve stopnje (2. točka 365. člena ZPP).